Προσφυγή που υποβλήθηκε στις 9 Σεπτεμβρίου 1997 από τη Νορβηγική Ένωση Τραπεζιτών κατά της Εποπτεύουσας Αρχής της ΕΖΕΣ (Υπόθεση Ε-4/97) (97/C 366/06)

Στις 9 Σεπτεμβρίου 1997, η Νορβηγική Ένωση Τραπεζιτών, εκπροσωπούμενη από τον κ. Jonas W. Myhre, δικηγόρο στο Ανώτατο Δικαστήριο, Hjort DA, Postboks 471 Sentrum, Ν-0105 Όσλο, Νορβηγία, υπέβαλε προσφυγή στο Δικαστήριο ΕΖΕΣ κατά της Εποπτεύουσας Αρχής της ΕΖΕΣ.

Ο προσφεύγων απαιτεί τα εξής:

1. Να ακυρωθεί η απόφαση της Εποπτεύουσας Αρχής της ΕΖΕΣ, της 9ης Ιουλίου 1997, σχετικά με την υπόθεση «Husbanken» (έγγρ. αριθ. 177/97).

2. Τα δικαστικά έξοδα να βαρύνουν την Εποπτεύουσα Αρχή της ΕΖΕΣ.

Τα πραγματικά περιστατικά:

- Η Νορβηγική Ένωση Τραπεζιτών ιδρύθηκε το 1915. Η Ένωση, η οποία αριθμεί συνολικά 28 μέλη, περιλαμβάνει τράπεζες, υποθηκοφυλακεία και άλλα χρηματοοικονομικά ιδρύματα τα οποία δικαιούνται από το νορβηγικό νόμο να ασκούν δραστηριότητες στη Νορβηγία.

- Η Husbanken είναι κρατικό ίδρυμα το οποίο διέπεται από το νόμο αριθ. 3 της 1ης Μαρτίου 1946 που αφορά τη νορβηγική στεγαστική τράπεζα (Lov om Den Norske Stats Husbank). Η Husbanken χορηγεί δάνεια για την κατασκευή κατοικιών μεγάλης κλίμακας χωρίς να ελέγχει τα μέσα που διαθέτουν οι υποψήφιοι αλλά εφαρμόζοντας κριτήρια όσον αφορά τις διαστάσεις και τις προδιαγραφές.

- Η Νορβηγική Ένωση Τραπεζιτών είναι της γνώμης ότι η ισχύουσα ρύθμιση, η οποία επιτρέπει τη χρηματοδότηση κατοικιών με κρατικές επιχορηγήσεις μέσω της Husbanken, θίγει σοβαρά τον ανταγωνισμό στη νορβηγική πιστωτική αγορά και δεν επιτρέπει στα ιδρύματα μέλη της Ένωσης να ανταγωνίζονται με ίσους όρους με τη Husbanken στον τομέα των βασικών εγγυημένων δανείων για την κατασκευή νέων κατοικιών.

- Γι' αυτό το λόγο, στις 7 Νοεμβρίου 1995, η Νορβηγική Ένωση Τραπεζιτών αποφάσισε να υποβάλει καταγγελία στην Εποπτεύουσα Αρχή της ΕΖΕΣ για λογαριασμό των ιδρυμάτων που είναι μέλη της σχετικά με τους όρους-πλαίσιο της Husbanken.

- Στις 9 Ιουλίου 1997, η Εποπτεύουσα Αρχή της ΕΖΕΣ έλαβε την εξής απόφαση:

1. Η καταγγελία που υποβλήθηκε με την επιστολή της 7ης Νοεμβρίου 1995 (έγγρ. αριθ. 96-6439-Α) σχετικά με τους όρους-πλαίσιο της Husbanken και τη συμβατότητά τους με τις διατάξεις της συμφωνίας ΕΟΧ για τις κρατικές ενισχύσεις και τον ανταγωνισμό, τίθεται στο αρχείο χωρίς περαιτέρω δράση εκ μέρους της Αρχής.

2. Αντίγραφο της απόφασης αυτής αποστέλλεται προς ενημέρωση στις νορβηγικές αρχές, στον προσφεύγοντα, και στην Ευρωπαϊκή Επιτροπή.

Ισχυρισμοί και κύρια επιχειρήματα που προβλήθηκαν:

- Ο προσφεύγων, για την ακύρωση της προαναφερθείσας απόφασης της Εποπτεύουσας Αρχής της ΕΖΕΣ, επικαλείται το άρθρο 36 της συμφωνίας μεταξύ των χωρών ΕΖΕΣ σχετικά με την ίδρυση Εποπτεύουσας Αρχής και Δικαστηρίου, που υπογράφηκε την 1η Μαΐου 1995.

- Η προσφυγή βασίζεται στα ακόλουθα:

- Η Εποπτεύουσα Αρχή της ΕΖΕΣ δεν κίνησε επίσημη διαδικασία σχετικά με τις κρατικές ενισχύσεις, μολονότι στην προσβληθείσα απόφασή της, της 9ης Ιουλίου 1997, είχε διαπιστώσει ότι η Husbanken είναι αποδέκτης κρατικής ενίσχυσης ασυμβίβαστης με το άρθρο 61 της συμφωνίας για τον ΕΟΧ.

- Η Εποπτεύουσα Αρχή της ΕΖΕΣ, κατά την εξέταση της καταγγελίας που υπέβαλε η Νορβηγική Ένωση Τραπεζιτών, δεν τήρησε τους βασικούς διαδικαστικούς κανόνες, δηλαδή την υποχρέωσή της να προβεί σε κατάλληλη αιτιολόγηση σύμφωνα με το άρθρο 16 της συμφωνίας μεταξύ των χωρών ΕΖΕΣ σχετικά με την ίδρυση Εποπτεύουσας Αρχής και Δικαστηρίου.

- Η Εποπτεύουσα Αρχή της ΕΖΕΣ προέβη σε εσφαλμένη ερμηνεία και εφαρμογή του άρθρου 59 παράγραφος 2 της συμφωνίας για τον ΕΟΧ όταν διαπίστωσε ότι οι περιορισμοί ή οι νοθεύσεις του ανταγωνισμού που απορρέουν από τους όρους-πλαίσιο για τη Husbanken δεν ξεπερνούσαν το βαθμό που είναι αναγκαίος ώστε να μπορεί η επιχείρηση να διαχειρίζεται τις υπηρεσίες γενικού οικονομικού συμφέροντος που της έχουν ανατεθεί και ότι, κατά συνέπεια, πρέπει να επιτραπεί η χορηγούμενη από το νορβηγικό κράτος ενίσχυση, κατά παρέκκλιση του προαναφερθέντος άρθρου 59 παράγραφος 2 της συμφωνίας